เมื่อก่อนผมจะทานก๋วยเตี๋ยวเนื้อที่เป็นแนวก๋วยเตี๋ยวเรือที่น้ำข้นๆ ไม่ค่อยได้ทานก๋วยเตี๋ยวเนื้อน้ำใสนะครับ เพราะจากหน้าตาที่เป็นน้ำใสดูไม่ค่อยดึงดูดเท่าไหร่ จนเมื่อผมได้มาทานที่ร้านลูกชิ้นอนามัย ผมก็เปลี่ยนความคิดว่า ก๋วยเตี๋ยวเนื้อน้ำใสก็อร่อยไปอีกแบบนะครับ ^^

ร้าน ลูกชิ้นอนามัย RCA อยู่บนถนน RCA ฝั่งตรงข้ามทางเข้า i-biza condominium ข้างๆศูนย์ Telewiz สามารถจอดรถที่หน้าร้านนะครับ ทางร้านจะเอาป้ายมากันที่จอดรถไว้ ถ้ามาทานที่ร้านจะมีพนักงานมายกป้ายออกให้ครับ ร้านจะมีความกว้างประมาณ 2 คูหา มีที่นั่งประมาณ 60 ที่ โต๊ะเก้าอี้เป็นสแตนเลส ถ้าเดาไม่ผิดจะมีคุณป้าคนนึงคอยคิดเงินจะเป็นเจ้าของร้านนะครับ และการที่มีเจ้าของร้านอยู่ในร้านทำให้พนักงานไม่กล้าอู้และการบริการก็ทั่วถึงดีครับ

ครั้งนี้ผมมีเวลาน้อยจึงสั่ง เส้นหมี่ลูกชิ้นเนื้อเปื่อย 40 บาท , ลูกชิ้นปิ้ง 40 บาท (5 ไม้/ไม้ละ 3 ลูก) และน้ำดอกอัญชัน-มะนาว 25 บาท

...เส้นหมี่ลูกชิ้นเนื้อเปื่อย : ผมทานแบบไม่ปรุงเลยครับ น้ำซุปอร่อยแบบเนียนๆ เนื้อเปื่อยนุ่มใช้ได้ เสียตรงที่ชามไม่ใหญ่ทานหมดชามแล้วยังไม่รู้สึกอะไรเลยครับ อย่างว่านะครับเดี๋ยวนี้อาหารแพงขึ้นแต่ปริมาณลดลง คุณผู้หญิงอาจจะต้อง 2 ชามนะครับ

...ลูกชิ้นปิ้ง : ใช้ได้ครับ เป็นลูกชิ้นเนื้อและลูกชิ้นเอ็น ลูกชิ้นไม่ใหญ่มาก ไม้ละ 3 ลูก ผมทานคำเดียว 3 ลูกเลยครับ รสชาติจัดจ้านด้วยน้ำจิ้มที่ราด ทานกับก๋วยเตี๋ยวน้ำใสก็ช่วยเร่งรสชาติมื้อนี้ให้จัดจ้านได้อีกหน่อยครับ

...น้ำดอกอัญชัน-มะนาว : รสชาติจะเด่นไปที่น้ำมะนาว รู้สึกเหมือนทานน้ำมะนาวมากกว่าครับ ราคา 25 บาทแพงไปหน่อยครับ

โดยรวมแล้ว ก๋วยเตี๋ยวเนื้อน้ำใสร้านนี้ไว้ใจได้เลยครับ แต่ด้วยทำเลและต้นทุนในปัจจุบัน ทำให้มื้อนี่ไม่รู้สึกอิ่มเลยครับ ^^"